<classify> JESHI la Polisi Kanda Maalumu ya Dar es Salaam limethibitisha kupokea taarifa ya wizi wa kompyuta katika Ofisi ya Mkurugenzi wa Mashitaka nchini DPP, Kanda ya Dar es Salaam.Akizungumza na gazeti hili jana, Kamanda Polisi Kanda Maalumu ya Dar es Salaam, Lazaro Mambosasa alisema wamepokea taarifa hiyo Jumanne asubuhi Oktoba 15, mwaka huu.Kamanda Mambosasa alisema mpaka sasa hakuna mtu yeyote aliyekamatwa na kwamba wanaendelea kufanya uchunguzi ili kubaini wahusika wa wizi huo ambao hata hivyo hakuwa tayari kutaja ni kompyuta ngapi zimeibwa. Alipopigiwa simu, DPP Biswalo Mganga kuhusu wizi huo, alisema yupo kwenye kikao na hajui atazungumza muda gani kwa sababu ana mambo mengi.Kutokana na maendeleo ya Teknolojia ya Habari na Mawasiliano Tehama, haijajulikana kama kompyuta hizo zimewahi kuhifadhiwa kesi zinazoendelea katika mahakama mbalimbali. Tukio hilo la wizi limetokea ikiwa ofisi hiyo iko katika mchakato wa kujadiliana na kuingia makubaliano na washitakiwa mbalimbali wa kesi za uhujumu uchumi.Miongoni mwa kesi ambazo ziko katika hatua ya makubaliano ni kesi ya uhujumu uchumi inayomkabili vigogo wa Kampuni ya Kufua Umeme ya IndependentPower Tanzania Limited IPTL, Harbinder Sethi na James Rugemalira wanaodaiwa kusababisha hasara na utakatishaji zaidi ya Sh bilioni 309.Washitakiwa wengine ambao wako kwenye makubaliano ni Mwandishi wa Habari za Uchunguzi, Erick Kabendera anatuhumiwa kukwepa kodi na kutakatisha jumla ya Sh milioni 173 na mwingine ni Yusuf Ally maarufu Mpemba wa Magufuli anayekabiliwa na mashitaka ya kusafirisha nyara za serikali zenye thamani zaidi ya Sh milioni 200.Miongoni mwa washitakiwa ambao tayari wameshahukumiwa kwa kutumia utaratibu huo wa makubaliano ni wafanyabiashara wawili ambao ni Magdalena Uhwello na Halima Nsubuga ambao wameingiza serikalini Sh bilioni moja baada ya kukiri kufanya biashara ya upatu.Wengine ni mfanyabiashara aliyetajwa na Rais John Magufuli kuiibia Mamlaka ya Mapato Tanzania TRA, Mohamed Yusufali 39 Sh milioni saba kila dakika na wenzake kuingiza serikalini Sh 24,303,777,424.70 pamoja na kutaifisha nyumba nne zinazomilikiwa na Yusufali. Washitakiwa wengine katika kesi hiyo ni Arifal Paliwalla 44 na Sameer Khan 40 ambaye ni mfanyakazi wa Benki ya I M. Washitakiwa hao mpaka sasa wamelipa Sh 1,201,000,000.Pia yupo Mkurugenzi Mkuu wa Benki M Tanzania, Sanjeev Kumar 63 ametakiwa kulipa fidia ya zaidi ya Sh bilioni sita ndani ya miezi 24 ambapo mpaka sasa tayari ameshalipa Sh milioni 690. Wengine ni vigogo sita wa Kampuni ya Six Telecom akiwamo Wakili maarufu, Dk Ringo Tenga ambao wametakiwa kulipa fidia ya Dola za Marekani 3,748,751.19 sawa na Sh bilioni nane na tayari wamelipa Dola za Marekani 150,000 pamoja na kutaifisha nyumba ya washitakiwa iliyopo Mikocheni.Mbali na Tenga, wengine ni Hafidhi Shamte au Rashidi Shamte ambaye ni Mkurugenzi Mkuu wa kampuni hiyo, mfanyabiashara na Mkurugenzi wa kampuni hiyo, Peter Noni, Mkuu wa Fedha wa kampuni hiyo, Noel Chacha, Kampuni ya Six Telecoms na Frank Mwalongo.  <topic>: kitaifa 